KOMMISSIONENS FORORDNING (EF) Nr. 275/97 af 14. februar 1997 om fastsættelse for produktionsåret 1997/98 af fristen for indgåelse af foreløbige kontrakter for produkter forarbejdet på basis af tomater
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 426/86 af 24. februar 1986 om den fælles markedsordning for produkter forarbejdet på basis af frugt og grøntsager (1), senest ændret ved forordning (EF) nr. 2201/96 (2), særlig artikel 3, stk. 4,
under henvisning til Rådets forordning (EØF) nr. 2201/96 af 28. oktober 1996 om den fælles markedsordning for forarbejdede frugter og grøntsager, særlig artikel 26, og
ud fra følgende betragtninger:
Ifølge artikel 5 i Kommissionens forordning (EØF) nr. 1558/91 (3), senest ændret ved forordning (EF) nr. 2529/95 (4), skal der for tomater senest den 16. februar indgås en foreløbig kontrakt mellem producenten og forarbejdningsvirksomheden; i betragtning af de særlige vanskeligheder, der er forekommet i visse af Fællesskabets produktionsområder, bør fristerne for indgåelsen af foreløbige kontrakter mellem producenter og forarbejdningsvirksomheder og for fremsendelsen til det pågældende nationale organ udskydes for produktionsåret 1997/98;
i afventning af vedtagelsen af gennemførelsesbestemmelser til forordning (EØF) nr. 2201/96 bør der allerede nu fastsættes en frist for foreløbige kontrakter for produkter forarbejdet på basis af tomater for produktionsåret 1997/98;
som følge af denne forordnings hastende karakter bør den træde i kraft på dagen for offentliggørelsen;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Produkter forarbejdet på Basis af Frugt og Grøntsager -
UDSTEDT FØLGENDE FORORDNING:
Artikel 1
1. For produktionsåret 1997/98 kan medlemsstaterne udskyde fristen for indgåelsen af de i artikel 5, stk. 1, i forordning (EØF) nr. 1558/91 omhandlede foreløbige kontrakter til den 31. marts 1997.
2. Ved anvendelse af stk. 1 fastsættes fristen for fremsendelsen til det pågældende organ af eksemplaret af den foreløbige kontrakt til den tiende arbejdsdag efter indgåelsen af denne kontrakt.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. februar 1997.